Document ID: 32006D0252

KOMISIJAS LĒMUMS
(2006. gada 27. marts),
ar ko groza Lēmumu 1999/217/EK attiecībā uz pārtikas produktos vai uz tiem lietojamo aromatizējošu vielu reģistru
(izziņots ar dokumenta numuru K(2006) 899)
(Dokuments attiecas uz EEZ)
(2006/252/EK)
EIROPAS KOPIENU KOMISIJA,
ņemot vērā Eiropas Kopienas dibināšanas līgumu,
ņemot vērā Eiropas Parlamenta un Padomes 1996. gada 28. oktobra Regulu (EK) Nr. 2232/96, ar ko nosaka Kopienas procedūru attiecībā uz garšvielām, kuras lieto vai kuras paredzētas lietošanai pārtikas produktu sastāvā vai to dekorēšanai (1), un jo īpaši tās 4. panta 3. punktu,
tā kā:
(1)
Ar Regulu (EK) Nr. 2232/96 nosaka procedūru, kā ieviest noteikumus par aromatizējošām vielām, ko lieto vai kas paredzētas lietošanai pārtikas produktos. Ar minēto regulu paredz pieņemt aromatizējošo vielu reģistru (“reģistrs”) pēc tam, kad dalībvalstis paziņojušas to aromatizējošo vielu sarakstu, kuras var izmantot to teritorijā tirgojamos pārtikas produktos vai uz tiem, un pēc tam, kad Komisija rūpīgi izskatījusi minēto paziņojumu. Minēto reģistru pieņēma ar Komisijas Lēmumu 1999/217/EK (2).
(2)
Turklāt Regulā (EK) Nr. 2232/96 noteikta programma aromatizējošu vielu novērtēšanai, lai pārbaudītu, vai tās atbilst vispārējiem aromatizējošu vielu lietošanas kritērijiem, kas noteikti norādītās regulas pielikumā.
(3)
Apvienotā FAO un PVO Pārtikas piedevu ekspertu komiteja (JECFA) tās sešdesmit piektās sanāksmes laikā, kas notika no 2005. gada 7. līdz 16. jūnijam, secināja, ka eksperimenti ar pelēm un žurkām nepārprotami uzrāda acetamīdu (FL 16.047) kā kancerogēnu vielu, un, lai gan audzēju veidošanās mehānisms nav zināms, nevar izslēgt genotoksiska mehānisma veidošanās iespēju. JECFA uzskata, ka šādas vielas izmantošana par krāsvielu nav pieļaujama. Attiecīgi acetamīds neatbilst vispārējiem kritērijiem, kas noteikti Regulas (EK) Nr. 2232/96 pielikumā, un tādēļ tas ir jāsvītro no reģistra.
(4)
Tādēļ attiecīgi jāgroza Lēmums 1999/217/EK.
(5)
Šajā lēmumā paredzētie pasākumi ir saskaņā ar Pārtikas aprites un dzīvnieku veselības pastāvīgās komitejas atzinumu,
IR PIEŅĒMUSI ŠO LĒMUMU.
1. pants
Lēmuma 1999/217/EK pielikuma A daļā rindu, kas tabulā atbilst vielai, kura apzīmēta ar FL numuru 16.047, svītro.
2. pants
Šis lēmums ir adresēts dalībvalstīm.
Briselē, 2006. gada 27. martā

Labels: 12
0
17
20